**UREDBA**

**O MOGUĆNOSTI FLEKSIBILNOG RADNOG VREMENA I RADA S NEPUNIM RADNIM VREMENOM U DRŽAVNOJ SLUŽBI**

# I. OPĆE ODREDBE

## Predmet Uredbe

### Članak 1.

Ovom Uredbom uređuje se mogućnost fleksibilnog radnog vremena i rada s nepunim radnim vremenom u državnoj službi.

## Rodna neutralnost izraza

### Članak 2.

Izrazi koji se koriste u ovoj Uredbi, a imaju rodno značenje, koriste se neutralno i odnose se jednako na muški i ženski rod.

# II. FLEKSIBILNO RADNO VRIJEME

## Fleksibilno radno vrijeme

### Članak 3.

(1) Fleksibilno radno vrijeme je radno vrijeme koje je utvrđeno u drugačijem rasporedu u odnosu na propisano radno vrijeme državnog tijela.

(2) Fleksibilno radno vrijeme utvrđuje se na način koji omogućava drukčiji početak i završetak radnog vremena za sve ili pojedine radne dane u tjednu ili mjesecu.

## Mogućnost fleksibilnog radnog vremena

### Članak 4.

Čelnik državnog tijela može za pojedine državne službenike, koji su roditelji ili posvojitelji djeteta do osme godine života ili djeteta s poteškoćama u razvoju ili su pružatelji skrbi, odobriti drugačiji raspored radnog vremena.

## Vrijeme trajanja fleksibilnog radnog vremena

### Članak 5.

Fleksibilno radno vrijeme odobrava se na određeno vrijeme, a najduže na vrijeme od 12 mjeseci.

## Prijedlog za odobravanje fleksibilnog radnog vremena

### Članak 6.

(1) Državni službenik podnosi prijedlog za odobravanje fleksibilnog radnog vremena, uz obrazloženje razloga, čelniku državnog tijela.

(2) U prijedlogu službenik predlaže organiziranje fleksibilnog radnog vremena i vremensko razdoblje na koje se traži fleksibilno radno vrijeme.

(3) Državni službenik dužan je uz prijedlog iz stavka 1. ovoga članka priložiti odgovarajuće dokaze.

## Odobravanje fleksibilnog radnog vremena

### Članak 7.

(1) Čelnik državnog tijela odlukom odobrava državnom službeniku fleksibilno radno vrijeme, uz prethodno mišljenje nadređenog službenika, uzimajući u obzir potrebe službe.

(2) Službeniku kojem nije odobreno fleksibilno radno vrijeme dostavlja se obrazloženi pisani odgovor u roku od 15 dana od dana podnesenog prijedloga.

# III. RAD S NEPUNIM RADNIM VREMENOM

## Rad s nepunim radnim vremenom

### Članak 8.

Rad s nepunim radnim vremenom je rad kod kojeg državni službenik obavlja poslove radnog mjesta u trajanju kraćem od punog radnog vremena.

## Uvjeti za rad s nepunim radnim vremenom

### Članak 9.

(1) Državni službenik može se primiti u državnu službu i rasporediti na radno mjesto s nepunim radnim vremenom:

a) kada je pravilnikom o unutarnjem redu državnog tijela utvrđeno da se poslovi određenog radnog mjesta obavljaju s nepunim radnim vremenom

b) kada postoji potreba za obavljanjem poslova radnog mjesta s punim radnim vremenom, a na radno mjesto je raspoređen državni službenik koji radi sa skraćenim radnim vremenom ili s polovicom punog radnog vremena sukladno posebnim propisima i

c) kada postoji potreba za prijmom u državnu službu na određeno vrijeme s nepunim radnim vremenom radi obavljanja privremenih poslova ili poslova čiji se opseg privremeno povećao.

(2) Državnog službenika može se zadržati u državnoj službi u nepunom radnom vremenu nakon stjecanja uvjeta za mirovinu, neovisno o tome što je pravilnikom o unutarnjem redu utvrđeno da se na istom radnom mjestu obavljaju poslovi u punom radnom vremenu.

## Uvjeti rada državnog službenika koji radi s nepunim radnim vremenom

### Članak 10.

Čelnik državnog tijela dužan je državnom službeniku koji radi s nepunim radnim vremenom osigurati iste uvjete rada kao i državnom službeniku primljenom u državnu službu s punim radnim vremenom koji obavlja iste ili slične poslove.

# IV. PRIJELAZNE I ZAVRŠNE ODREDBE

## Započeti postupci

### Članak 11.

Postupci koji se odnose na rad s nepunim radnim vremenom i fleksibilno radno vrijeme započeti do dana stupanja na snagu ove Uredbe dovršit će se prema propisima koji su bili na snazi u vrijeme pokretanja postupaka.

## Prestanak važenja propisa

### Članak 12.

Danom stupanja na snagu ove Uredbe prestaje važiti Uredba o mogućnosti rada državnog službenika na izdvojenom mjestu rada, rada na daljinu i rada u nepunom radnom vremenu („Narodne novine“, br. 141/23), u dijelu koji se odnosi na rad s nepunim radnim vremenom.

## Stupanje na snagu

### Članak 13.

Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

PREDSJEDNIK

mr.sc. Andrej Plenković

# O b r a z l o ž e nj e

Uredba o mogućnosti rada državnog službenika na izdvojenom mjestu rada, rada na daljinu i rada u nepunom radnom vremenu („Narodne novine“, br. 141/23) kojom je uređena mogućnost rada državnih službenika u nepunom radnom vremenu, stupila je na snagu 2. prosinca 2023. godine.

U skladu s Direktivom (EU) 2019/1158 Europskog parlamenta i Vijeća od 20. lipnja 2019. o ravnoteži između poslovnog i privatnog života roditelja i pružatelja skrbi i o stavljanju izvan snage Direktive Vijeća 2010/18/EU (SL L 188, 12. 7. 2019.) koja je preuzeta u hrvatsko zakonodavstvo Zakonom o radu („Narodne novine“, br. 93/14, 127/17, 98/19, 151/22 i 64/23), predviđa se mogućnost fleksibilnog radnog vremena za zaposlene roditelje ili posvojitelje djeteta do osam godina starosti ili djeteta s poteškoćama u razvoju ili pružatelje skrbi, kako bi se osigurala ravnoteža između njihovog poslovnog i privatnog života i omogućilo da se lakše nose sa svojim odgovornostima.

Novim Zakonom o državnim službenicima („Narodne novine“, br. 155/23), koji je stupio na snagu dana 1. siječnja 2024. godine, samo je načelno propisana mogućnost fleksibilnog radnog vremena i rada s nepunim radnim vremenom u državnoj službi, zbog čega je potrebno navedena pitanja detaljnije urediti uredbom Vlade Republike Hrvatske.

Predloženom Uredbom definirano je fleksibilno radno vrijeme kao radno vrijeme koje je utvrđeno u drugačijem rasporedu u odnosu na propisano radno vrijeme državnog tijela, na način da se omogući drukčiji početak i završetak radnog vremena za sve ili pojedine radne dane u tjednu ili mjesecu, dok je rad s nepunim radnim vremenom definiran kao rad kod kojeg državni službenik obavlja poslove radnog mjesta u trajanju kraćem od punog radnog vremena.

Čelnik državnog tijela moći će za pojedine državne službenike, koji su roditelji ili posvojitelji djeteta do osme godine života ili djeteta s poteškoćama u razvoju ili su pružatelji skrbi odobriti drugačiji raspored radnog vremena. Također, Uredbom se propisuje vrijeme na koje se može odobriti fleksibilno radno vrijeme, kao i postupak odobravanja fleksibilnog radnog vremena.

Nadalje, Uredbom su utvrđeni uvjeti pod kojima se državni službenik može primiti u službu i rasporediti na radno mjesto s nepunim radnim vremenom (kada je pravilnikom o unutarnjem redu državnog tijela utvrđeno da se poslovi određenog radnog mjesta obavljaju s nepunim radnim vremenom, kada postoji potreba za obavljanjem poslova radnog mjesta s punim radnim vremenom, a na radno mjesto je raspoređen državni službenik koji radi sa skraćenim radnim vremenom ili s polovicom punog radnog vremena sukladno posebnim propisima i kada postoji potreba za prijmom u državnu službu na određeno vrijeme s nepunim radnim vremenom radi obavljanja privremenih poslova ili poslova čiji se opseg privremeno povećao), kao i mogućnost zadržavanja u službi u nepunom radnom vremenu službenika koji navrši 65 godina života i najmanje 15 godina mirovinskog staža.

Završno, Uredbom se propisuje dužnost čelnika državnog tijela da državnom službeniku koji radi s nepunim radnim vremenom osigura iste uvjete rada kao i državnom službeniku primljenom u državnu službu s punim radnim vremenom koji obavlja iste ili slične poslove.

Za provedbu ove Uredbe nije potrebno osigurati dodatna sredstva u Državnom proračunu Republike Hrvatske.